Mange nordjyske elitesportsklubber har det økonomisk svært i øjeblikket. Både fodbold, ishockey og håndbold har problemer med at finde penge. I den seneste tid har både FC Hjørring, Aalborg DH, FC Blokhus, AaB Ishockey og fodbold haft behov for økonomisk hjælp. I Aalborg DH kradser krisen, imens sponsorerne bliver væk. - Jamen jeg ved ikke, om det er specielt svært her i Nordjylland, men Aalborg har mange tilbud, og sport er også bredt repræsenteret. Så det vil sige, at vi er rigtig mange om buddet hos de samme sponsorer, siger Lars Steffensen, der er direktør i Aalborg DH. Aalborg DH har stor værdi for Nordjylland, og det vil derfor være ærgerligt, hvis klubben må lukke. Det mener assistenttræner for det danske kvindelandshold, Kim Jensen. - Det vil sætte os nogle år tilbage, men jeg er sikker på, at der vil dukke nye ligahold op i Nordjylland med tiden, for potentialet er her både spillermæssigt og trænermæssigt. Men hvis Aalborg DH ender med at lukke nu her, så skal andre klubber først til at arbejde sig op igennem rækkerne, siger Kim Jensen. Hvis Aalborg DH lukker, vil landsdelen altså ikke være repræsenteret i kvindeligaen i de næste sæsoner.

Referat:
Nordjysk elitesport har svære kår set med økonomiske briller. Der er mange bejlere til de få sponsorkroner.